«Си анэм и пщэфIэкIэр»
«Лашын» бзылъхугъэ цIыхубэ зэгухьэныгъэм и нэIэ щIэту, дунейм къытехьащ Бжьэдыгъу (Къущхьэ) Оксанэ и «Мамина кухня» («Си анэм и пщэфIэкIэр/пщэфIапIэр») тхылъыр.
«Тхылъыр журнал теплъэм идгъэуващ, ущыпщафIэкIэ нэхъ тыншу къыпхузэтехын хуэдэу, — дыхегъэгъуазэ Оксанэ и лэжьыгъэм. — Дэтхэнэ пщэфIыгъэри зэрызэхэт Iыхьэхэр сурэткIэ къэгъэлъэгъуащ».
Адыгэ лэгъупыIэмпIэм и хъугъуэфыгъуэхэр» фIэщыгъэм щIэту тхылъ гуп къыдигъэкIын и гугъэщ Оксанэ икIи мы дызытепсэлъыхьыр абыхэм япэ иту аращ. «Си анэм и пщэфIэкIэр» щIыфIищам и щхьэусыгъуэри къыдгурегъаIуэ: тхылъым зи пщэфIыкIэр щызэпкърыха шхыныгъуэ 14-ри къызэригъэлъагъуэр и анэм зэрищIым техуэущ. Абы къыкIэлъыкIуэнум Оксанэ щимурадщ и гуащэшхуэм ипщэфIу щыта шхыныгъуэхэр щызэхуихьэсыну.
«Тхылъхэр Налшык, Нартан къэсыжакIэщ, си анэм IэщIэслъхьакIэщ, сыту жыпIэмэ, ар дунейм къызэрытехьар зи фIыгъэри зыхуэгъэфэщари аращ», — къыддогуашэ Оксанэ и гуфIэгъуэмкIэ.
«Си анэм и пщэфIэкIэр» къызэрыдэкIар урысыбзэщ, ауэ ар зытхам дыкъегъэгугъэ етIуанэ къыдэкIыгъуэм абы ихуа тхыгъэхэр адыгэбзэкIэ, тыркубзэкIэ, инджылызыбзэкIэ зэдзэкIауэ иригъэувэну.
Оксанэ и IэщIагъэкIэ экономистщ икIи егъэджакIуэщ. Бзылъхугъэ нэфIэгуфIэм и пщэфIэкIэм уеплъкIи, уедаIуэкIи зыщыбгъэнщIыркъым. IэкIуэлъакIуэу зэрыIэбэм къыгуоувэ Оксанэ ищIэу хъуар щIищIэр гурыIуэгъуэу, чэнджэщхэм щымысхьу къызэрыбгуригъаIуэр. Псом хуэмыдэу удехьэх дэтхэнэ ерыскъыхэкIми и сэбэп-и зэранхэр, ар адыгэ тхыдэм къызэрыхэщыр, лъэпкъ къудамэ къэс абы адрейм ейм темыхуэу хилъхьэм гу зэрылъыуигъатэр.
«Адыгэ пщэфIэкIэм, зы лъэныкъуэкIэ, шхын зэмылIэужьыгъуэхэр щымащIэкъым, нэгъуэщI лъэныкъуэкIэ укъеплъмэ, ахэр зызымыхъуэжщ. Абы ущрихьэлIэнукъым хадэхэкI зэхэупщIэтахэм я лIэужьыгъуэ куэд, ауэ шыпсхэр, лыхэкIхэр, иджыпсту дэнэ щIыпIэкIи прунжымрэ нартыхумрэ щрагъэкIуэтэкIа хугум къыхэщIыкIа шхыныгъуэхэм уащыхуозэ. А зэрызимыхъуэжырщ, лъэпкъыр зэсам зэрытемыкIырщ, хэку щIыналъэм щызекIуэ, къыщыхъу ерыскъыхэкIхэр нэхъ къызэращтэрщ гъащIэ кIыхьым и щэхур», — гунэсу тхылъым и пэублэм ущыхегъэгъуазэ Оксанэ адыгэхэм я ерыскъы зехьэкIэм.
Тхылъыр «Адыгэ унэми» «Тхылъхэм я дунейми» («Sreda book») щащэ, электрон IэмалкIи уогъуэт.
Чэрим Марианнэ.
